उत्पत्ति.
46.
आग इस्त्राएल तान सप्पा येनारा हुडुकु बेर्शेबा अक होदुन, अदिक अल तान आप्प इसहाक उन परमेश्वर उक बलिदान येर्सदुन. 
आग परमेश्वर इस्त्राएल से ईळ्लक इक दर्शन दा अंदुन, “हे याकूब हे याकूब.” आव अंदुन, “येन आग्या.” 
आव अंदुन, “ना परमेश्वर नीन आप्प उन परमेश्वर हुईन, नी मिस्त्र होगली अंजबाळ; यतिकी ना नीन से अल ऊंद धोळ्द जाती माळाईन. 
ना नीन सांगुळ सांगुळ मिस्त्र अक बरतीन; अदिक ना नीनी अल बाक सही दा तराईन; अदिक यूसुफ तान कय देल नीन कण्ण इक बंद माळ्यान.” 
आग याकूब बेर्शेबा टु नळदुन; अदिक मिस्त्र ताका यात्रा माळदुन, इस्त्राएल उन चिकोर, मतलब याकूब इन चिकोर तान आप्प, तान हिंग्सगोळ अदिक तान सप्‍पा चिकोर इक मिस्त्र तंदुर, आंदुर फिरौन द्वारा कळुकु आगीदव आ गाळागोळ देल यात्रा माळदुर. 
आंदुर तान व्हात मर्र, वस्ता गोस, अदिक कनान द्याश दा तान जमा माळ्द सप्पा धन इक हुडुकु मिस्त्र दा बंदुर. 
अदिक याकूब तान पोर पारगोळ, नातु नातीगोळ, मतलब तान वंश इक तान सांगुळ मिस्त्र दा तंदुन. 
याकूब उन सांगुळ जो इस्त्राएली, मतलब आऊन पारगोळ, नातीगोळ, पयले मिस्त्र दा बंदुर, आंदुर हेसुर ईव आव याकूब उन धोड्डेव पार रूबेन ईरोन. 
अदिक रूबेन उन पार हनोक, पल्लू, हेस्त्रोन, अदिक कर्मी ईरव. 
शिमोन उन पार, यमूएल, यामीन, ओहद, याकीन, सोहर, अदिक ऊंद कनानी आर्त से पैदा आगीदुन शाऊल भी ईरोन. 
लेवी इन पार गेर्शोन, कहात, अदिक मरारी ईरोर. 
यहूदा अन एर, ओनान, शेला, पेरेस, अदिक जेरह हेसुर इन पारगोळ आगीदुर; लेकीन एर अदिक ओनान कनान द्याश दा सोतोगीदुर; अदिक पेरेस उन पारगोळ, हेस्रोन अदिक हामुल ईरोर. 
इस्साकार उन पारगोळ, तोला, पुब्बा, योब अदिक शिम्रोन ईरोर. 
जबूलून उन पारगोळ, सेरेद, एलोन, अदिक यहलेल ईरोर. 
लियाह अन पारगोळ जो याकूब देल पद्‍दनराम दा पैदा आगीदुर, आंदुर पारगोळ नातीगोळ ईंदुर अच ईरोर, अदिक ईंदुर से येक्‍कुल आव आंदुर सांगुळ ऊंद पोर दीना अक जनम कोटीदुन. ईल ताका रा याकूब उन सप्पा वंश वाळेर तैतीस लॉकुर आदुर. 
बाक गाद इन पारगोळ, सपोन, हाग्गी, शूनी, एसबोन, एरी, अरोदी, अदिक अरेली ईरोर. 
आशेर इन पारगोळ, यिम्ना, यिक्ष्वा, यिक्ष्वी, अदिक बरीआ ईरोर, अदिक आंदुर आकतींग सेरह ईरोर; अदिक बरीआ अन पारगोळ, हेबेर अदिक मल्कीएल ईरोर. 
जिल्‍पा, यारी लाबान तान पोर लियाह अक कोटीदुन, आऊन पारगोळ नातीगोळ पयले ईंदुर अच ईरोर; अदिक आऊन द्वारा याकूब उन सोलह लॉकुर पैदा आदुर. 
बाक याकूब उन हिंग्स राहेल इन पारगोळ यूसुफ अदिक बिन्यामीन ईरोर. 
अदिक मिस्त्र द्याश दा ओन नगर इन याजक पोतीपेरा अन पोर आसनत देल यूसुफ उन पारगोळ पैदा आदुर, मतलब मनश्शे अदिक एप्रैम. 
बिन्यामीन उन पारगोळ, बेला, बेकेर, अश्बेल, गेरा, नामान, एही, रोश, मूप्पीम, हूप्पीम, अदिक अर्द ईरोर. 
राहेल इन पारगोळ जो याकूब से पैदा आदुर आंदुरोर ईंदुर अच पारगोळ ईरोर; आऊन ई सप्पा पारगोळ नातीगोळ चौदहा औलाद आदुर. 
बाक दान उन पार हूशीम ईरोन. 
नप्ताली इन पारगोळ, यहसेल, गूनी, येसेर, अदिक शिल्लेम ईरोर. 
बिल्हा दासी, यारी लाबान तान पोर राहेल इक कोट्टुन, आऊन पारगोळ, नातीगोळ ईंदुर अच हुळ; आऊन द्वारा याकूब उन वंश दा येळ औलाद पैदा आदुर. 
याकूब उन निज वंश इन प्राणी जो मिस्त्र दा बंदुर, आंदुर आऊन सास्सागोळी बिटकु सप्पा छियासठ लॉकुर आदुर. 
अदिक यूसुफ उन पारगोळ, जो मिस्त्र दा आऊन से पैदा आदुर, आंदुर येढ्ढ प्राणी ईरोर; ई प्रकार याकूब उन घराना अन लॉकुर जो मिस्त्र दा बंदुर आंदुर सप्पा मुंदुर सत्तर आदुर. 
बाक आव यहूदा अक मुंद यूसुफ उन हाती कळुदुन कि आव आऊक गोशेन इक हाती तोरस्यान; अदिक आंदुर गोशेन द्याश बंदुर. 
आग यूसुफ तान रथ तेगुकु तान आप्प इस्त्राएल उन सांगुळ मुलाकात माळोर साटी गोशेन द्याश इक होदुन, अदिक आऊन से मुलाकात माळकु आऊन याद्दी अक चिपकुसोन, अदिक हापाळ समय ताका आऊन याद्दी इक चिपकुसकु वर्लतेला ईत्तुन. 
आग इस्त्राएल यूसुफ से अंदुन, “ना ईग सोतोगाईन भी रा खुश आईन, यतिकी नीनी जीत्ता नोळदीन अदिक नीन बाय नोळ कोंडीन.” 
आग यूसुफ तान वार्टुर से अदिक तान आप्प उन घराना सांगुळ अंदुन, “ना फिरौन उक होगकु ईद समाचार कोळाईन, ‘नान वार्टुर अदिक नान आप्प उन घराना अन सप्पा लॉकुर, जो कनान द्याश दा ईर तोगोर, आंदुर नान हाती होट्ट बंदार; 
अदिक आंदुर चरवाहा आर, यतिकी आंदुर जनावरगोळी पाल्सतार; इदुरसाटी आंदुर तान मर्र म्यांडा, गोसी वस्ता, अदिक जो येनारा आंदुर्द आद, सप्‍पा तंदार.’ 
याग फिरौन नीमी कारूकु केळ्यान, ‘नीम्द क्याल्सा धंदा येन आद?’ 
आग अनेतीर, ‘नीन दास लड़कपन टु हुडुकु ईंद ताका जनावरगोळी पाल्सतेला बंदेव, बल्‍की नाम हाळाबाट्टगोळ भी हिंगा माळतेला बंदार.’ ईदुर देल नीव गोशेन द्याश दा ईर सकीर; यतिकी सप्‍पा चरवाहागोळ से मिस्त्री लॉकुर सिट्ट माळतार.” 
